સમય કોઈની રાહ જોતો નથી, એ હંમેશાં ગતિશીલ છે. એટલે જ કહેવાયું છે કે સમયની સાથે ચાલો. જે લોકો કે સમાજ સમયની સાથે ચાલતો નથી તે મુખ્ય ધારામાંથી દૂર થઈ જાય છે. સમય હંમેશાં પરિવર્તનના પ્રવાહમાં આગળ વધતો જ રહેતો હોય છે. ર૦૧૬ના વર્ષે વિદાય લીધી અને ર૦૧૭નું નવલું પ્રભાત ઉગ્યું એ સાથે જ વાર્ષિક કેલેન્ડર પણ બદલાઈ ગયું છે. નવા વર્ષના આરંભની સાથે જ લોકોને કેલેન્ડરની યાદ આવે છે. ભાગ્યે જ કોઈ એવું ઘર કે ઓફિસ હશે જ્યાં દીવાલ કે ટેબલ પર કેલેન્ડર જોવા ન મળે. સમયની સાથે કેલેન્ડરોનાં સ્વરૂપો બદલાતાં રહ્યાં છે, પરંતુ તે આઉટ ઓફ ડેટ થયાં નથી. ટૂંકમાં, ડિજિટલ યુગમાં પણ કેલેન્ડરનો યુગ આથમ્યો નથી.